Hrvatski zavod za zdravstveno osiguranje, Područna ustrojstvena jedinica Sisak, F. Lovrića 2, Sisak, OIB: 02958272670, temeljem upute ravnatelja Hrvatskog zavoda za zdravstveno osiguranje, Zagreb, Margaretska 3, KLASA: 372-01/24-01/16, URBROJ: 338-01-06-13-24-05, od dana 2. prosinca 2024. godine, objavljuje:

**JAVNI NATJEČAJ**

**za zakup poslovnog prostora za potrebe Hrvatskog zavoda za zdravstveno osiguranje,**

**Područne ustrojstvene jedinice Sisak, Ispostave u Hrvatskoj Kostajnici**

1. **Predmet javnog natječaja**

Predmet javnog natječaja je zakup uredskog poslovnog prostora u Hrvatskoj Kostajnici površine približno 30 m² do 50 m² (2-3 prostorije) za potrebe smještaja Hrvatskog zavoda za zdravstveno osiguranje, Područne ustrojstvene jedinice Sisak,Ispostave u Hrvatskoj Kostajnici (u daljnjem tekstu: Zavod), na određeno vrijeme od 3 (tri) godine uz mogućnost produženja.

1. **Pravo sudjelovanja u javnom natječaju**

U javnom natječaju mogu sudjelovati fizičke osobe, obrtnici i pravne osobe registrirane u Republici Hrvatskoj odnosno s registriranom podružnicom u Republici Hrvatskoj, a koji ispunjavaju uvjete predmetnog natječaja.

1. **Uvjeti**
* prostor po mogućnosti uređen za uredsko poslovanje odnosno da postoji mogućnost prilagodbe prostora za uredsko poslovanje (s tim da u slučaju potrebe investicijskih ulaganja u prostor npr. uvođenje grijanja, zamjena stolarije i dr., potrebno je da zakupodavac izvrši potrebne radove o svom trošku ili se obveže da će snositi troškove potrebnih radova),
* namjena prostora treba biti poslovna (u slučaju da je prostor stambene namjene, zakupodavac nakon prihvata ponude mora izvršiti prenamjenu prostora ukoliko je prenamjena potrebna u konkretnom slučaju),
* prostor obavezno treba biti opremljen osnovnom infrastrukturom (voda, struja, sustav grijanja i kanalizacija), a sve instalacije moraju biti ispravne,
* sanitarni čvor u prostoru ili mogućnost korištenja sanitarnog čvora unutar objekta u kojem se nalazi prostor,
* prednost ima prostor u prizemlju, odnosno kojem je osigurana pristupačnost invalidima i osobama smanjene pokretljivosti sukladno Pravilniku o osiguranju pristupačnosti građevina osobama s invaliditetom i smanjene pokretljivosti (''Narodne novine'' br. 78/13), odnosno da postoji mogućnost prilagodbe istog navedenom.

1. **Kriteriji za odabir ponude**
* iznos zakupnine
* uređena gradska infrastruktura, pristupačnost pomoću javnog prometa i osobnim vozilima, po mogućnosti bez urbanističko arhitektonskih barijera,
* iskoristivost i opremljenost poslovnog prostora za namjenu uredskog poslovanja,
* prilagodljivost priključka na računalnu mrežu,
* prostor svojom površinom treba odgovarati potrebama prostorne organizacije Ispostave.
1. **Sadržaj ponude**

Pisana ponuda treba sadržavati:

* osobni podaci ponuditelja: ime i prezime fizičke osobe, odnosno naziv pravne osobe, osobni identifikacijski broj (OIB), adresa, podaci o osobi ovlaštenoj za zastupanje, kontaktni podaci (adresa, broj telefona, adresa e-pošte),
* ponuđeni iznos mjesečne zakupnine po metru kvadratnom površine i ukupno za cijeli prostor (upisan brojkama i slovima), s naznakom da li je u iznos zakupnine uključen PDV, te s naznakom da li je ponuditelj u sustavu PDV-a
* opis nekretnine koja se nudi u zakup (adresa, površina, katnost, tlocrt prostora, stanje prostora, broj prostorija, prostor za smještaj arhivske građe, stanje infrastrukture, klimatizacija i dr.) te fotografije prostora, ako ih ponuditelj posjeduje,
* naznaku tko je u obvezi snositi režijske i ostale troškove vezane uz korištenje nekretnine (troškove pričuve i investicijskog ulaganja snosi vlasnik prostora),
* datum moguće predaje prostora u zakup,
* rok zakupa nekretnine,
* potvrdu Porezne uprave da porezni obveznik (potencijalni zakupodavac) nema dugovanja po osnovi javnih davanja,
* izvadak iz zemljišne knjige za nekretninu – ponuđeni poslovni prostor,
* fizičke osobe dužne su priložiti presliku važeće osobne iskaznice/putovnice, a pravne osobe su dužne priložiti izvadak iz sudskog registra, odnosno domicilnog registra s ovjerenim prijevodom sudskog tumača na hrvatski jezik,
* potpis ponuditelja i pečat ukoliko je zakupodavac pravna osoba,
* ukoliko postoji potreba investicijskog ulaganja u ponuđeni poslovni prostor, pisanoj ponudi potrebno je priložiti izjavu u kojoj će biti navedeno da će ponuditelj snositi trošak investicijskih ulaganja u prostor.

1. **Način dostave ponude**

Ponude se dostavljaju u zatvorenim omotnicama na adresu Hrvatski zavod za zdravstveno osiguranje, Područna ustrojstvena jedinica Sisak, A. Starčevića 37,

44 000 Sisak, s naznakom ''Ponuda za zakup poslovnog prostora – ne otvarati''. Na poleđini omotnice potrebno je naznačiti ime i prezime odnosno naziv, te adresu ponuditelja. Ponude i priloženu dokumentaciju trajno zadržava Zavod i ne vraća ponuditelju.

 Rok za dostavu ponude je 20 (dvadeset) dana od dana objave javnog natječaja.

 Ponude pristigle nakon proteka navedenog roka neće se uzeti u obzir.

 Nakon javnog otvaranja ponuda povjerenstvo Zavoda pridržava pravo izvršiti

 pregled ponuđenih poslovnih prostorija u vrijeme utvrđeno u dogovoru s

 ponuditeljima.

 Zavod zadržava pravo provjere svih okolnosti i činjenica koje su navedene u ponudi,

 kao i pravo dodatnog pojašnjenja i dostave dodatne dokumentacije od ponuditelja.

1. **Odabir ponuditelja**

O rezultatima javnog natječaja ponuditelji će biti obaviješteni pisanim putem preporučenom poštanskom pošiljkom.

1. **Napomena**

Zavod ne može sklopiti ugovor o zakupu poslovnog prostora s trećim osobama bez prethodne suglasnosti mjerodavnih tijela, te se ugovor o zakupu prostora sklapa isključivo s vlasnikom poslovnog prostora (podzakup nije dozvoljen) na određeno vrijeme (maksimalno trajanje zakupa tri godine), s time da početak roka zakupa prostora počinje teći danom primopredajom prostora. Zavod zadržava pravo ne prihvatiti niti jednu ponudu ponuditelja, odnosno pravo poništiti javni natječaj bez obrazloženja i pri tome ne snosi nikakvu odgovornost prema ponuditeljima, niti je obvezan snositi bilo kakve troškove u svezi sa sudjelovanjem ponuditelja u postupku javnog natječaja. Podnošenjem ponude na natječaj, ponuditelj daje privolu da Zavod u svrhu provedbe natječajnog postupka može dane podatke prikupljati, objavljivati i obrađivati u elektroničkom obliku ili manualno, te čuvati i dalje koristiti u skladu s općim aktom Zavoda i sukladno propisima o zaštiti osobnih podataka.

U Sisku, 15. siječnja 2025. godine

 Hrvatski zavod za zdravstveno osiguranje